SK Úradný vestník Európskej únie C 51/2

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 51/02)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÝ VÝKAZ

NARIADENIE RADY (EHS) č. 2081/92

„JAMÓN DE TREVÉLEZ“

č. ES: ES/00309/20.08.2003

CHOP ( ) CHZO (X)

Tento stručný výkaz je vytvorený za informačným účelom. Úplnú informáciu najmä pre výrobcov produktov chránených CHOP, alebo CHZO, môžete získať prostredníctvom konzultácie úplnej verzie špecifikácie výrobku buď na národnej úrovni, alebo na oddeleniach Európskej komisie (1).

1. Príslušný orgán členského štátu:

Názov: SUBDIRECCIÓN GENERAL DE SISTEMAS DE CALIDAD DIFERENCIADA. DIRECCIÓN GENERAL DE ALIMENTACIÓN. SECRETARÍA GENERAL DE AGRICULTURA Y ALIMENTACIÓN DEL MINISTERIO DE AGRICULTURA, PESCA Y ALIMENTACIÓN DE ESPAÑA. Adresa: Paseo Infanta Isabel, 1 E-28071 - Madrid

2. Skupina žiadateľov:

2.1. Názov: ASOCIACIÓN DE INDUSTRIALES DEL JAMÓN DE TREVÉLEZ 2.2. Adresa: Ayuntamiento Trevélez, s/n E-18417 Trevélez (Granada) ŠPANIELSKO Telefón: (34) 958 858 534 Fax: (34) 958 254 729 2.3. Zloženie: Výrobca/spracovateľ (X) iný ( )

3. Druh výrobku:

Šunka. Trieda 1.2.: Výrobky z mäsa (varené, solené, údené...)

4. Špecifikácia požiadaviek:

(prehľad požiadaviek podľa článku 4 ods. 2)

4.1. Názov:

„Jamón de Trevélez“

4.2. Popis: Šunka oválneho tvaru, konzervovaná s kožou a nožičkou. Odležanie najmenej 14, 17 alebo 20 mesiacov, v závislosti od hmotnosti surovej šunky. Farba červená a vzhľad nárezu lesklý, s tukom rovnomerne rozloženým v svalovine. Mäso jemnej chuti a jemne slané. Tuk je bielo-žltý, lesklý, má príjemnú chuť a jeho konzistencia je mazľavá.

4.3. Geografická oblasť: Oblasť výroby sa nachádza na východe provincie Granada, na južnej strane Národného parku Sierra Nevada, v ktorej nadmorská výška (nad 1 200 metrov), vegetácia, teplota a vlhkosť, vrátane ďalších podmienok, dodávajú výrobku špecifické vlastnosti, ktoré ho už tradične charakterizujú. Obce, ktoré do tejto oblasti patria, sú: Trevélez, Juviles, Busquístar, Pórtugos, La Tahá, Bubión, Capileira a Bérchules.

4.4. Dôkaz o pôvode: Stehná, určené na výrobu chránenej šunky musia byť označené pečaťou, ktorá je očíslovaná a kontrolovaná regulačnou radou. Regulačná rada bude v každom závode, nachádzajúcom sa v oblasti, kontrolovať, či kusy označené pečaťou spĺňajú požiadavky stanovené pre šunku. Šunky sa musia vyrábať v závodoch zapísaných v registroch regulačnej rady pre závody, v ktorých sa vykonáva solenie a sušenie.

4.5. Metóda výroby: Zvieratá vhodné na výrobu stehien určených na výrobu šunky chránenej špecifickým označením musia pochádzať z prasiat získaných krížením rás Landrace, Large- White a Duroc- Jersey.

Stehná musia pochádzať z vykastrovaných samcov alebo samíc s pH od 5,5 do 6,4 v úrovni pološľachovitej svaloviny. Meranie pH sa uskutoční najskôr 24 hodín po zabití zvieraťa. Váha surových stehien musí byť väčšia ako 11,3 kg. Stehná sa musia prepravovať z bitúnku do miesta odležania a zrenia výlučne vo vozidlách, ktoré spĺňajú platné predpisy a spôsobom, aby sa do soliacej lode vkladali vychladené na teplotu od 1 do 3 °C vo vnútri a menej ako 4 °C v hrúbke 1 cm pod povrchom.

Všetky stehná, ktoré sú určené na výrobu chránenej šunky, musia byť v závode označené pečaťou, ktorá zaručuje jej ochranu špecifickým označením. Pečať sa musí pripevniť tak, aby sa zabránilo jej opakovanému použitiu. Táto pečať podlieha kontrole regulačnej rady, musí byť očíslovaná a v prípade, ak je v niektorej z etáp procesu výroby daný kus vyradený, pečať sa znehodnotí alebo odstráni.

Regulačná rada určí druh, formu a veľkosť pečate a stanoví požiadavky na jej pripevnenie tak, aby bola v priebehu celého procesu výroby zreteľne viditeľná a čitateľná. Regulačná rada určí najmenej tri typy navzájom rozlíšiteľných pečatí, ktoré budú identifikovať jednotlivé stehná v závislosti od ich surovej hmotnosti podľa nasledujúcich kategórií:

Stehná s hmotnosťou od 11,3 do 12,3 kg.

Stehná s hmotnosťou od 12,3 do 13,5 kg.

Stehná s hmotnosťou nad 13,5 kg.

Regulačná rada v každom závode kontroluje, či kusy označené pečaťou spĺňajú požiadavky, kladené na šunku chránenú špecifickým označením; v opačnom prípade sa pečať odstráni a znehodnotí.

Etapy výroby:

Solenie:

Úlohou solenia je pridať soľ do svaloviny, aby sa zlepšila následná dehydratácia šunky a dosiahla sa dokonalá konzervácia.

Umývanie:

Po nasolení sa časti umyjú pitnou vodou, aby sa zamedzilo prilepeniu soli na povrch šunky.

Odležanie:

Časti prechádzajú do etapy odležania, ktorá sa realizuje v prirodzenom prostredí spôsobom zabezpečujúcim pomalú a postupnú dehydratáciu šunky, čo umožní rovnomerné rozloženie soli v svalovine.

Sušenie - zrenie:

Časti, roztriedené podľa hmotnosti, sa presunú do sušiarne, kde sa skladujú zavesené v prirodzených teplotných a vlhkostných podmienkach.

Šunka musí v priebehu svojho spracovania znížiť svoj objem najmenej o 35 %, inak sa musí sušiť o 3 mesiace dlhšie, ako je stanovené minimum pre každú hmotnostnú kategóriu stehien.

4.6. Súvislosti:

Historické súvislosti:

Jamón de Trevélez je známa a spätá s oblasťou Alpujarra alta už viac ako 200 rokov. Nachádzame početné bibliografické odkazy pochádzajúce z XIX. storočia, ktoré vrcholia ocenením jej vysokej kvality, ktoré jej udelila kráľovná Izabela II. v roku 1869. V súčasnosti pôsobia v tejto oblasti závody s viac než 50-ročnou výrobnou tradíciou.

Zemepisné súvislosti:

Jamón de Trevélez vďačí za svoje špecifické organoleptické vlastnosti prírodnému prostrediu (stredná oblasť Národného parku Sierra Nevada), v ktorom sa vyrába. Práve toto prostredie, klimatické podmienky a vegetácia vytvárajú špecifickú mikroflóru. V nadmorskej výške nad 1 200 a 1 900 m, v ktorej sa Jamón de Trevélez vyrába, sa vyskytujú dubové lesy a veľký počet endemických rastlinných druhov pohoria Sierra Nevada. Pokiaľ ide o klimatické podmienky oblasti, v nadmorskej výške od 1 200 metrov až po vrcholy pohoria Sierra Nevada sa nachádza studená oblasť s vysokým výskytom snehu v zime a chladnými teplotami v lete.

4.7. Kontrolný orgán:

Názov: Consejo Regulador de la Denominación Específica „Jamón de Trevélez“. Adresa: Plaza Francisco Abellan s/n, E-18417 Trevélez-Granada - ESPAÑA Telefón: (34) 958 858 582 Fax: (34) 958 858 903

Regulačná rada sa riadi normou EN-45011

4.8. Označovanie: Na etikete musí byť uvedené špecifické označenie „Jamón de Trevélez“. Etikety musia byť schválené regulačnou radou. Kontrolné pásky musia byť očíslované a vydané regulačnou radou.

4.9. Vnútroštátne právne predpisy:

— Zákon č. 25/1970 z 2. decembra 1970 o smerniciach pre vinice, víno a alkoholické nápoje.

— Dekrét č. 835/1972 z 23. marca 1972, ktorým sa stanovujú pravidlá uplatňovania zákona č. 25/1970.

— Výnos z 25. januára 1994 o súlade legislatívnej úpravy Španielska s nariadením Rady (EHS) č. 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín.

— Kráľovský dekrét č. 1643/1999 z 22. októbra 1999, ktorým sa ustanovuje postup pre podávanie žiadostí o zápis do registra chráneného označenia pôvodu a chráneného zemepisného označenia Spoločenstva.

(1) Európska komisia – Generálne riaditeľstvo pre poľnohospodárstvo – Oddelenie pre politiku kvality poľnohospodárskych výrobkov – B–1049 Brusel